
Drog és prevenció. A 11. évfolyamos tanulók kábítószerekkel való kapcsolata és drog-prevenciós igényei Hatvan városában

Kutatás célja: Azon tényezők, illetve folyamatok hátterének feltárása, amelyek a szerek kipróbálására ösztönzik a fiatalokat, valamint fokozzák körükben a kábítószerek kipróbálásának esélyét. A kutatás megvizsgálja azt, hogy a tanulók körében megjelenő drog-prevenció milyen mértékben felel meg a célcsoport szükségleteinek, fedi-e azokat az igényeket, amelyeket a fiatalok elvárnak a prevencióval kapcsolatban. Továbbá a kutatás arra is keresi a választ, hogy a fiatalok Hatvanban milyen segítő intézményeket, - szakembereket ismernek, illetve drogprobléma esetén bizalom tekintetében kitől kérnek elsődlegesen segítséget.
Kutatás módszere: 2010. októberében 70 fővel felvett önkitöltős kérdőívek eredményeinek feldolgozása a 11. évfolyamos középiskolások körében, az évismétlő tanulók bevonásával. Nem reprezentatív mintavétel.
Eredmények: A fiatalok körében egyre nagyobb arányban fordul elő kábítószer-fogyasztás, melynek a hátterében a könnyű hozzájutás, a szülők iskolai végzettsége és gazdasági helyzete, valamint a közvetlen környezettel való kapcsolat egyaránt fontos szerepet játszanak. A tanulók által megfogalmazott drog-prevenciós szükségletek nem egyeznek meg a számukra nyújtott prevenciós tevékenységek tartalmával. A diákok közül kevesen ismernek olyan szakembereket, szervezeteket, amelyek segítséget nyújthatnak számukra drogproblémájuk esetén. Az irányukba érzett bizalom mértéke is alacsony.
Következtetés: A fiatalok körében fokozott figyelmet kell fordítani a drog-prevenciós tevékenységek tartalmi elemeire, hogy minél hatékonyabban valósulhasson meg a megelőzés. Szükséges, hogy a célcsoport tagjai folyamatos kapcsolatban állhassanak egy adekvát segítő szakemberrel, aki felé bizalommal fordulhatnak.



